Publication: Magyar Közlöny
Issue: MK-2009-104 (Year: 2009, Number: 104)
Era: 2004-2010
Section: 
Paragraph Index: 3672

1. METEOROLÓGIAI MEGFIGYELÉSEKRE VONATKOZÓ ÁLTALÁNOS ELŐÍRÁSOK 1.1 Ajánlás – A repülőtéren használt meteorológiai műszereket úgy kell elhelyezni, hogy arra a területre jellemző adatokat szolgáltassanak, amelyekre a méréseket igénylik. Megjegyzés. – Az üzemelési területeken telepített berendezések és felszerelések elhelyezésére és konstrukciójára vonatkozó előírások, amelyek a légijárművek veszélyeztetésének a minimumra csökkentését célozzák, a 14. Annex 1. Kötet 8. Fejezetében találhatók. 1.2 Ajánlás. – A repülésmeteorológiai állomásokon lévő meteorológiai műszereket a Meteorológiai Világszervezet által közzétett eljárások és előírások szerint kell telepíteni, üzemeltetni és karbantartani. 1.3 Ajánlás. – A repülőtéren a megfigyelő eszközöket, amennyire lehetséges, úgy kell elhelyezni, hogy az általuk szolgáltatott adatok arra a területre vonatkozzanak, amelyre a megfigyeléseket igénylik 1.4 Ajánlás. –Ahol az automatikus berendezés részét képezi egy integrált fél-automatikus megfigyelő rendszernek, a helyi légiforgalmi szolgálati egységek számára rendelkezésre álló adatkijelzők a helyi meteorológiai szolgálati egység berendezéseinek kiegészítő egységei legyenek, és azokkal párhuzamosan működjenek. Ezeken a kijelzőkön az egyes időjárási elemeknél, ahogyan megfelelő, jelezni kell, hogy az elem melyik észlelési helyre vonatkozik.

Source: https://magyarkozlony.hu/hivatalos-lapok/1f7c6b0e16b4b71a92e5ad24416008bbe2e26aab/dokumentumok/710811d1f7f958a2990684d0cbf918e84f5497e5/letoltes